En sammenkomst gik helt galt i Nykøbing i nat, hvor en mand og to kvinder nu er indlagt på sygehuset. Det fortæller vagtchef ved Midt- og Vestjyllands Politi Ole Vanghøj. Klokken halv fire modtog politiet en anmeldelse om en ulykke, der er sket i et industrikvarter på et hegnet område, hvor portene dog var åbne. Her blev der kørt på ATV’er, der bedst kan beskrives som firhjulede motorcykler, og to var stødt sammen. I kritisk tilstand På den ene ATV sad en mand med en kvinde bagpå. Manden er alvorlig tilskadekommen, mens kvinden, der sad bagpå, er lettere tilskadekommen. De to er indlagt i Viborg. - Den anden ATV blev kørt af en kvinde, og hun er i kritisk tilstand. Hun blev fløjet til Aalborg, siger vagtchef Ole Vanghøj. Det drejer sig om tre personer i trediverne. De pårørende er underrettet. - Vi har vurderet, at færdselsloven gælder inde på området, så vi har underrettet bilinspektøren, fortæller Ole Vanghøj.

Opsummering:
I alt tre personer er indlagt efter en alvorlig ulykke i nat.